આવા સજોગોમાં ફાયર એન્ડ ફ્યુરી નામનું પુસ્તક લખનારા માઇકલ વોલ્ફે વાતનું વતેસર કર્યું. તેના પુસ્તકમાં છેલ્લે તેમણે નિક્કી હેલી વિશે થોડું લખ્યું છે. તેમાં લખ્યું છે કે પ્રમુખ નિક્કી હેલી સાથે એર ફોર્સ વનમાં સારો એવો સમય વીતાવી રહ્યાં છે. એવું લાગે છે કે રાષ્ટ્રીય રાજકારણમાં ઉજળા ભવિષ્ય માટે તેઓ નિક્કીને ગ્રૂમ કરી રહ્યાં છે. આટલો ઉલ્લેખ જ માત્ર છે. તેના તરફ કોઈનું ધ્યાન ન ગયું હોત, પણ જે રીતે ફિલ્મોના પ્રચાર માટે ગતકડાં કરાય છે તે રીતે પુસ્તકો વેચવા માટે પણ આવા નુસખા અપનાવાતા હોય છે. પુસ્તકના પ્રચાર દરમિયાન એક ટીવી શોમાં માઇકલ વોલ્ફે ઇરાદાપૂર્વક વિવાદને હવા આપી. તેમણે કહ્યું કે તમે મારા પુસ્તકના એકદમ છેલ્લે લખાયેલું છે તે વાંચશો એટલે સમજી જશો કે હું શું કહેવા માગું છું. ડોનાલ્ડ ટ્રમ્પનું લફરું નિક્કી સાથે ચાલે છે, પણ મારી પાસે પૂરતા પુરાવા નથી એટલે મેં પુસ્તકમાં ખાસ કંઈ લખ્યું નથી. પણ મને પાકી ખાતરી છે કે ટ્રમ્પનું લફરું ચાલે છે એવું ઇન્ટરવ્યૂમાં માઇકલે કહ્યું.